SKRIFTLIG FORESPØRGSEL E-3223/00

af Robert Evans (PSE) til Kommissionen

(17. oktober 2000)

Om: Dyretransport og overholdelse af Rådets direktiv 91/628/EØF

For nylig offentliggjorde Kommissionen en rapport om et kontrolbesøg i Frankrig i november 1999 vedrørende mellemstationer for langdistancetransport af dyr. Det fremgår af rapporten, at 40 % af køretøjerne fra en anden medlemsstat, som havde pligt til at standse ved en fransk mellemstation, undlod at gøre dette. Kommissionen besøgte også en havn, hvortil der ankom en færge med køretøjer, som var fra en anden medlemsstat og transporterede dyr. Kommissionen opdagede talrige uregelmæssigheder i køretøjernes ruteplaner. Det kom også frem, at kun tre ud af syv køretøjer, af hvis ruteplaner det fremgik, at de ville lade dyrene hvile på et bestemt sted, også i virkeligheden gjorde dette.

Kan Kommissionen på den baggrund oplyse,

1. fra hvilken medlemsstat køretøjerne kom i de to ovennævnte tilfælde, og

2. hvad der gøres for at overtale Frankrig og de øvrige medlemsstater til at gennemføre EU-lovgivning vedrørende krav om,

a) at ruteplanerne skal indeholde alle de oplysninger, der kræves i Rådets direktiv 91/628/EØF(1), og

b) at køretøjerne skal overholde deres ruteplaner og give dyr de hvileperioder, der kræves i direktivet?

(1) EFT L 340 af 11.12.1991, s. 17.

Svar afgivet på Kommissionens vegne af David Byrne

(16. januar 2001)

Under Kommissionens Levnedsmiddel- og Veterinærkontors (FVO) kontrolbesøg i Frankrig i november 1999 vedrørte optegnelserne fra den franske havn og mellemstation, som det ærede medlem henviser til, køretøjer, der kom fra Irland.

I FVO's henstillinger efter kontrolbesøget blev de franske myndigheder anmodet om at informere Kommissionen om deres foranstaltninger til at sikre, at ruteplanerne anvendes og underskrives korrekt. Selvom de franske myndigheder har meddelt FVO, at en række af henstillingerne i rapporten er blevet behandlet inden for det angivne tidsrum, var spørgsmålet om ruteplaner ikke blevet behandlet tilfredsstillende, og FVO har anmodet om en yderligere afklaring af spørgsmålet. De irske myndigheder er ligeledes blevet informeret om resultaterne, og der er planlagt et møde, hvor dette punkt skal drøftes.

I Levnedsmiddel- og Veterinærkontorets (FVO) rapporter anføres det, at mange medlemsstater generelt ikke har prioriteret kontrol af ruteplaner særlig højt. De centrale myndigheder i mange medlemsstater udarbejder ikke detaljerede anvisninger og yder ingen særlig bistand til de lokale myndigheder, hvad angår kontrol af ruteplaner. Under kontrolbesøg i forbindelse med beskyttelse af dyr under transport har FVO givet særlig prioritet til evaluering af kontrollen med ruteplaner, og til udarbejdelse af henstillinger til den pågældende medlemsstat og hvor det er passende til Kommissionen.

Endelig har Kommissionen for nylig vedtaget en beretning om de erfaringer, medlemsstaterne har gjort siden gennemførelsen af fællesskabslovgivningen om beskyttelse af dyr under transport(1). Dette dokument er blevet fremlagt for Rådet og Parlamentet. Kommissionen har til hensigt på grundlag af konklusionerne i denne beretning at fremlægge en række forslag, som omfatter initiativer til at behandle problemet med utilstrækkelig håndhævelse af de maksimale transporttider.

Medlemsstaternes manglende håndhævelse af en række vigtige bestemmelser i det gældende direktiv, Rådets direktiv 95/29/EF af 29. juni 1995 om ændring af direktiv 91/628/EØF om beskyttelse af dyr under transport(2), udgør ligeledes et brud på fællesskabslovgivningen, som Kommissionen, hvor det er passende, kan forfølge i henhold til artikel 226 (tidl. artikel 169) i EF-traktaten. Kommissionen vil overveje at træffe foranstaltninger i henhold til artikel 226 i ovennævnte sag, medmindre den kan stille sig tilfreds med Irlands og Frankrigs foranstaltninger med henblik på at sikre overholdelsen af direktivet.

(1) KOM(2000) 809 endelig.

(2) EFT L 148 af 30.6.1995.